Foto Vremea de mâine 8 martie 2024. Ninsori la munte și temperaturi scăzute în toată țara
Vremea de mâine în România. Vremea va fi în general închisă, iar valorile de temperatură vor marca o scădere faţă de intervalul anterior şi se vor situa în jurul mediilor multianuale. Se vor semnala precipitaţii sub formă de ninsoare la munte, ploaie în Banat, Crişana, Oltenia, local în Maramureş şi Muntenia şi cu totul izolat în Dobrogea, iar local în Transilvania şi Moldova vor fi ploi şi trecător lapoviţă.
Valorile termice se vor situa în jurul normelor specifice perioadei. Pe parcursul zilei vor fi înnorări în cea mai mare parte a ţării şi va ploua slab, pe arii relativ restrânse în Banat şi Crişana şi cu totul izolat în celelalte regiuni, cu probabilitate mai mare în centru şi sud. Îndeosebi în Carpaţii Occidentali şi Meridionali va ninge. Seara şi noaptea cerul va deveni variabil şi mai ales în vest şi centru, local se va forma ceaţă. Vântul va sufla slab şi moderat, cu unele intensificări pe litoral. Temperaturile maxime se vor încadra între 4 şi 11 grade, iar minimele între -7 şi 2 grade.
Prognoza meteo București 8 martie 2024
Valorile de temperatură se vor situa în jurul mediilor multianuale. Cerul va avea înnorări, dar probabilitatea de ploaie va fi redusă. Vântul va sufla slab şi moderat. Temperatura maximă va fi de 8...9 grade, iar minima de -1...1 grad.
Vremea de mâine la munte
Cerul va avea înnorări şi local, mai ales ziua, vor fi precipitaţii predominant sub formă de ninsoare. Vântul va sufla slab şi moderat. Valorile termice vor fi în scădere uşoară faţă de intervalul precedent.
Sâmbătă vremea va deveni în general frumoasă, iar valorile termice vor fi în creştere. Cerul va fi temporar noros ziua, dar numai izolat vor fi posibile ploi slabe, iar la altitudini de peste 1400 m, trecător şi precipitaţii mixte. Noaptea, nebulozitatea se va extinde în zona Munţilor Banatului, unde pe arii restrânse vor fi precipitaţii mixte, iar în rest cerul va fi variabil la senin. Vântul va sufla slab şi moderat, cu unele intensificări în zona Carpaţilor Meridionali.
Cum va fi vremea în Europa
Cerul va avea înnorări persistente şi vor fi precipitaţii în Peninsula Iberică, Franţa, sudul şi sud-estul Europei. Local, se vor acumula cantităţi însemnate de apă. În restul continentului, cerul va fi variabil sau temporar noros şi doar pe arii restrânse vor fi precipitaţii. Vântul va sufla slab şi moderat, cu intensificări îndeosebi în Arhipelagul Britanic, Franţa, Spania, Portugalia şi Ţările de Jos.
Temperaturile vor scădea uşor faţă de ziua precedentă în extremitatea sud-vestică, dar în rest nu vor avea variaţii semnificative. În zonele joase de relief, dimineaţa va creşte probabilitatea de formare a ceţii.